CELEX: 32022D0012
Language: sk
Date: 2021-12-02 00:00:00
Title: Rozhodnutie Rady (EÚ) 2022/12 z 2. decembra 2021 o pozícii, ktorá sa má v mene Európskej únie zaujať na 22. zasadnutí zmluvných strán Dohovoru o ochrane morského prostredia a pobrežných oblastí Stredozemného mora (Barcelonský dohovor) a jeho protokolov, pokiaľ ide o prijatie rozhodnutia o predložení návrhu na vyhlásenie Stredozemného mora ako celku za oblasť kontroly emisií oxidov síry (oblasť kontroly SOx v Stredozemnom mori) podľa prílohy VI k Medzinárodnému dohovoru o zabránení znečisťovaniu z lodí (dohovor MARPOL)

7.1.2022   
               
               
                  SK
               
               
                  Úradný vestník Európskej únie
               
               
                  L 4/10
               
            
         ROZHODNUTIE RADY (EÚ) 2022/12
         z 2. decembra 2021
         o pozícii, ktorá sa má v mene Európskej únie zaujať na 22. zasadnutí zmluvných strán Dohovoru o ochrane morského prostredia a pobrežných oblastí Stredozemného mora (Barcelonský dohovor) a jeho protokolov, pokiaľ ide o prijatie rozhodnutia o predložení návrhu na vyhlásenie Stredozemného mora ako celku za oblasť kontroly emisií oxidov síry (oblasť kontroly SOx v Stredozemnom mori) podľa prílohy VI k Medzinárodnému dohovoru o zabránení znečisťovaniu z lodí (dohovor MARPOL)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Zmenený Dohovor o ochrane morského prostredia a pobrežných oblastí Stredozemného mora (ďalej len „Barcelonský dohovor“) bol uzavretý Úniou rozhodnutím Rady 1999/802/ES (1) a nadobudol platnosť 9. júla 2004.
                  
               
                     (2)
                  
                  
                     Podľa článku 18 ods. 2 bodu vi) Barcelonského dohovoru má zasadnutie zmluvných strán Barcelonského dohovoru a jeho protokolov zvážiť a prijať akékoľvek opatrenia, ktoré môžu byť potrebné na dosiahnutie cieľov Barcelonského dohovoru a protokolov. Podľa pravidla 43 rokovacieho poriadku pre zasadnutia zmluvných strán sa protokoly alebo pravidlá financovania a vecné rozhodnutia majú prijímať dvojtretinovou väčšinou prítomných a hlasujúcich zmluvných strán, pokiaľ sa v Barcelonskom dohovore nestanovuje inak.
                  
               
                     (3)
                  
                  
                     Očakáva sa, že zmluvné strany Barcelonského dohovoru a jeho protokolov na svojom 22. zasadnutí, ktoré sa má konať od 7. do 10. decembra 2021, prijmú rozhodnutie (ďalej len „rozhodnutie zmluvných strán“) o predložení návrhu v roku 2022 na 78. zasadnutí Výboru pre ochranu morského prostredia (ďalej len „78. zasadnutie výboru MEPC“) Medzinárodnej námornej organizácie na vyhlásenie Stredozemného mora ako celku za oblasť kontroly emisií oxidov síry (oblasť kontroly SOx v Stredozemnom mori) a určenie dátumu nadobudnutia platnosti.
                  
               
                     (4)
                  
                  
                     Rozhodnutie zmluvných strán sa týka ochrany životného prostredia, ktorá podľa článku 4 ods. 2 písm. e) zmluvy patrí do spoločnej právomoci Únie a jej členských štátov. Rozhodnutie zmluvných strán nepatrí do oblasti, ktorá by bola vo veľkej miere upravená pravidlami Únie týkajúcimi sa takejto ochrany. Únia nemá v úmysle využiť možnosť vykonávať svoju vonkajšiu právomoc v oblastiach, na ktoré sa vzťahuje rozhodnutie zmluvných strán, v súvislosti s ktorými ešte nevykonala svoju právomoc na vnútornej úrovni.
                  
               
                     (5)
                  
                  
                     Je vhodné stanoviť pozíciu, ktorá sa má v mene Únie zaujať na zasadnutí zmluvných strán Barcelonského dohovoru a jeho protokolov, keďže rozhodnutie zmluvných strán sa týka návrhu na vyhlásenie Stredozemného mora ako celku za oblasť kontroly emisií oxidov síry (oblasť kontroly SOx v Stredozemnom mori), ktorý bude predložený na 78. zasadnutí výboru MEPC v mene organizácie, ktorej je Únia zmluvnou stranou, a teda predstavuje akt s právnymi účinkami.
                  
               
                     (6)
                  
                  
                     Vzhľadom na to, že cieľom rozhodnutia zmluvných strán je aktualizácia požiadaviek týkajúcich sa ochrany Stredozemného mora v súlade s ambíciou Únie znížiť znečistenie morského prostredia a chrániť ľudské zdravie, Únia by mala podporiť prijatie rozhodnutia zmluvných strán,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na 22. zasadnutí zmluvných strán Barcelonského dohovoru a jeho protokolov, je podporiť prijatie rozhodnutia o predložení návrhu na 78. zasadnutí Výboru pre ochranu morského prostredia Medzinárodnej námornej organizácie na vyhlásenie Stredozemného mora ako celku za oblasť kontroly emisií oxidov síry (oblasť kontroly SOx v Stredozemnom mori) a určenie dátumu nadobudnutia platnosti.
         
         
            Článok 2
            Vzhľadom na vývoj na 22. zasadnutí zmluvných strán Barcelonského dohovoru a jeho protokolov môžu zástupcovia Únie po konzultácii s členskými štátmi počas koordinačných zasadnutí na mieste odsúhlasiť spresnenie pozície uvedenej v článku 1 bez ďalšieho rozhodnutia Rady.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 2. decembra 2021
            
               
                  Za Radu
               
               
                  predseda
               
               J. VRTOVEC
            
         
         
            (1)  Rozhodnutie Rady1999/802/ES z 22. októbra 1999 o prijatí zmien a doplnkov Dohovoru o ochrane Stredozemného mora proti znečisťovaniu a Protokolu o prechádzaní znečisťovaniu spôsobenému zbavovaním sa odpadov z lodí a lietadiel (Barcelonský dohovor) (Ú. v. ES L 322, 14.12.1999, s. 32).